ທ່ານນາງ Hillary Clinton ຢ້ຽມຢາມ ຂົງເຂດອາຟຣິກາ
ລັດຖະມົນຕີ​ການ​ຕ່າງປະ​ເທດສະຫະລັດ ທ່ານ​ນາງ Hillary Clinton ສືບຕໍ່ຢ້ຽມຢາມ​​​ອາຟຣິກາ ທີ່ປະເທດ Uganda ຫລັງຈາກ Senegal.
ລັດຖະມົນຕີການຕ່າງປະເທດສະຫະລັດ ອາເມຣິກາ ທ່ານນາງ Hillary Clinton ກໍາລັງ ເດີນທາງໄປຍັງ Uganda ເພື່ອສົນທະນາຫາລືກັບ ປະທານາທິບໍດີ Yoweri Museveni ໃນຂະນະທີ່ ທ່ານນາງສືບຕໍ່ການຢ້ຽມຢາມຫລາຍປະເທດໃນ ອາຟຣິກາ ທ່ານນາງ Clinton ຈະໃຊ້ການປະຊຸມໃນວັນສຸກມື້ອື່ນນີ້ ເພື່ອສົນທະນາເຖິງບົດບາດຂອງ Uganda ໃນຖານະເປັນພາຄີທີ່ສໍາຄັນຂອງສະຫະລັດ ໃນດ້ານຄວາມໝັ້ນຄົງຂອງຂົງເຂດ ພ້ອມທັງຊຸກຍູ້ໃຫ້ມີການສ້າງຕັ້ງສະຖາບັນປະຊາທິປະໄຕ ທີ່ເຂັ້ມແຂງຂຶ້ນ ແລະເລື່ອງສິດທິ ມະນຸດ ໃນວັນພຸດວານນີ້ ທ່ານນາງ Clinton ໄດ້ເຕືອນ ບັນດາຜູ້ນໍາ ອາຟຣິກາ ວ່າ ເຂົາເຈົ້າ ຕ້ອງນັບຖືສິດທິຂອງປະຊາຊົນຂອງເຂົາເຈົ້າ ຫລືບໍ່ດັ່ງນັ້ນຈະສ່ຽງຕໍ່ການສູນເສຍອໍານາດ ໃນຄໍາປາໄສບັ້ນນຶ່ງ ທີ່ Senegal ນັ້ນ ທ່ານນາງກ່າວວ່າ ປະຊາຊົນອາຟຣິກາ ກໍາລັງ ຮຽກຮ້ອງໃຫ້ມີການປ່ຽນແປງໃນປະເທດຕ່າງໆ ບ່ອນທີ່ພວກຄົນຊັ້ນສູງຮັ່ງມີຈໍານວນນຶ່ງ ນ້ອຍໆນຶ່ງ ກໍາລັງຈະເລີນຮຸ່ງເຮືອງ ໃນຂະນະທີ່ປະຊາຊົນສ່ວນໃຫ່ຍ ພາກັນຕົກຄ້າງຢູ່ໃນ ຄວາມທຸກຍາກ ທ່ານນາງ ຍັງໄດ້ສົ່ງເສີມຍຸດທະສາດໃໝ່ຂອງສະຫະລັດ ສໍາລັບອາຟຣິກາ ຊຶ່ງທ່ານນາງ ກ່າວວ່າ ແມ່ນອີງໃສ່ເປົ້າໝາຍ ໃນການກະຕຸກຊຸກຍູ້ການພັດທະນາ ແລະການເຕີບໂຕ ທາງເສດຖະກິດ ການສົ່ງເສີມສັນຕິພາບ ແລະຄວາມໝັ້ນຄົງໃຫ້ກ້າວໄກໄປໜ້າ ແລະສ້າງ ຄວາມແຂ້ມແຂງໃຫ້ແກ່ພວກສະຖາບັນປະຊາທິປະໄຕທັງຫລາຍ ນີ້ແມ່ນການເດີນທາງຄັ້ງທໍາອິດຂອງ ທ່ານນາງ Clinton ໄປຍັງເຂດໃຕ້ທະເລຊາຍ Sahara ຂອງອາຟຣິກາ ນັບຕັ້ງແຕ່ ປະທານາທິບໍດີ Barak Obama ໄດ້ປະກາດຍຸດ ທະສາດໃໝ່ຂອງທ່ານ ໃນເດືອນມິຖຸນາຜ່ານມາ ລາຍການຢ້ຽມຢາມຂອງທ່ານນາງ ມີໂຮມທັງ ປະເທດຊູດານໃຕ້ ເຄັນຍາ ມາລາວີ ແລະ ອາຟຣິກາໃຕ້